ตลาดหุ้นไทยเชื่อมอาเซียนส.ค.นี้
ตลาดหลักทรัพย์ไทยเปิดซื้อขายหุ้นเชื่อมอาเซียน ส.ค.นี้ ตามหลังมาเลเซีย-สิงคโปร์ ประเดิม มิ.ย.นี้
29 เม.ย. 2555

ตลาดหลักทรัพย์ไทยเปิดซื้อขายหุ้นเชื่อมอาเซียน ส.ค.นี้ ตามหลังมาเลเซีย-สิงคโปร์ ประเดิม มิ.ย.นี้ 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยภายหลังการประชุมร่วมกับผู้บริหารตลาดหลักทรัพย์อาเซียน 7 แห่งที่ประเทศสิงคโปร์ ว่า โครงการเชื่อมโยงการซื้อขายหลักทรัพย์ของตลาดหลักทรัพย์อาเซียน พร้อมเปิดซื้อขายในเดือน มิ.ย.นี้ นำโดยตลาดหลักทรัพย์มาเลเซียและสิงคโปร์เป็นคู่แรก ส่วนตลาดหลักทรัพย์ไทยจะพร้อมเชื่อมโยงการซื้อขายในเดือน ส.ค.นี้




ผู้จัดการตลาดหลักทรัพย์ไทย กล่าวว่า โครงการดังกล่าวเป็นโอกาสใหม่ของผู้ลงทุนและผู้ร่วมตลาดทุนในภูมิภาคนี้ และเป็นการเปิดโอกาสให้มีการลงทุนจากต่างประเทศเข้ามาในไทยมากขึ้น เมื่อการเชื่อมต่อการซื้อขายเริ่มขึ้นแล้ว ผู้ลงทุนไทยจะได้รับความสะดวกส่งคำสั่งซื้อขายไปยังตลาดอื่นๆ ในภูมิภาค ผ่านโบรกเกอร์ไทยที่มีการเชื่อมต่อกับตลาดนั้นๆ เป็นการเพิ่มทางเลือกให้แก่ผู้ลงทุน และเพิ่มโอกาสทางธุรกิจแก่บริษัทหลักทรัพย์ นอกจากนี้ จะทำให้หลักทรัพย์ของบริษัทจดทะเบียนไทยเป็นที่รู้จักและได้รับความสนใจจากผู้ลงทุนต่างประเทศทั้งในและนอกภูมิภาคอาเซียนมากขึ้น
นายแมกนัส บอคเกอร์ ประธานเจ้าหน้าที่บริหารตลาดหลักทรัพย์สิงคโปร์ กล่าวในนามผู้แทนของตลาดหลักทรัพย์อาเซียน ว่า ความร่วมมือของสมาชิกในตลาดหลักทรัพย์อาเซียนที่จะเปิดโครงการนี้ ถือเป็นก้าวแรกที่สำคัญซึ่งจะนำไปสู่การขจัดอุปสรรคของการซื้อขายระหว่างกลุ่มประเทศอาเซียน และจะทำให้นักลงทุนในภูมิภาคอาเซียนได้รับความสะดวกในการเข้าถึงทางเลือกการลงทุนที่กว้างขึ้น และสามารถได้ประโยชน์จากการเติบโตของภูมิภาคนี้ 
“ตลาดหุ้นมาเลเซีย สิงคโปร์ และไทย มีมูลค่าหลักทรัพย์ราคาตลาดรวมคิดเป็น 2 ใน 3 ของมูลค่ารวม 2.1 ล้านล้านเหรียญสหรัฐของตลาดหลักทรัพย์อาเซียนทั้ง 7 แห่ง” นายบอคเกอร์ กล่าว
นอกจากนี้ ที่ประชุมยังลงนามข้อตกลงให้ FTSE ซึ่งเป็นผู้จัดทำดัชนีชั้นนำของโลก จัดทำข้อมูลและวิเคราะห์ตลาดอาเซียนในเชิงลึก เพื่อเผยแพร่บนเว็บไซต์ของตลาดหลักทรัพย์อาเซียนด้วย